Brandenburgin teknillinen yliopisto

Brandenburgin teknillinen yliopisto (saks. Brandenburgische Technische Universität, lyhenne BTU) on vuonna 1991 perustettu teknillinen yliopisto Saksassa Brandenburgin osavaltiossa. Yliopistolla on kampukset Cottbusin ja Senftenbergin kaupungeissa. Brandenburgin teknillisessä yliopistossa on 185 professoria, 640 muuta akateemista työntekijää ja yli 7000 opiskelijaa. Opiskelijakunnasta noin 2350 on Saksan ulkopuolelta yli 100 eri maasta. Historia Brandenburgin teknillisen yliopiston juuret juontavat vuonna 1954 entisessä Itä-Saksassa perustettuun rakentamisen ja insinööritaidon kouluun. Saksan jälleenyhdistymisen jälkeen koulusta tuli teknillinen yliopisto ja se uudelleennimettiin vuonna 1994 Brandenburgin teknilliseksi yliopistoksi. Tätä seuraavina vuosina yliopisto kävi läpi suuria rakennusurakoita ja opiskelijoiden määrä kohosi. Vuoden 2013 helmikuussa Brandenburgin maapäivät päätti yhdistää BTU:n ja Lausitzin korkeakoulun. Yhdistyminen tapahtui 1. heinäkuuta 2013 ja uuden yliopiston nimeksi tuli Brandenburgische Technische Universität Cottbus-Senftenberg, BTU. Tiedekunnat ja kirjasto Yliopisto on jaettu kuuteen tiedekuntaan. Jokainen tiedekunta on edelleen jaettu instituutteihin. Brandenburgin teknillisessä yliopistossa toimivat seuraavat tiedekunnat: Tiedekunta 1: Matematiikka, tietotekniikka, fysiikka, sähkötekniikka ja informaatioteknologia Tiedekunta 2: Ympäristö- ja luonnontieteet Tiedekunta 3: Konetekniikka, sähkö- ja energiajärjestelmät Tiedekunta 4: Sosiaalityö, terveydenhuolto ja musiikki Tiedekunta 5: Liiketalous, oikeustiede ja yhteiskuntatieteet Tiedekunta 6: Arkkitehtuuri, rakennustekniikka ja yhdyskuntasuunnittelu Kirjasto Yliopiston uusi kirjasto avattiin vuonna 2004 ja sitä kutsutaan nimellä Informaatio-, kommunikaatio- ja mediakeskus IKMZ (saksaksi: Informations-, Kommunikations- und Medienzentrum). Rakennuksen suunnitteli arkkitehtitoimisto Herzog & de Meuron. Opiskelu Akateeminen vuosi BTU:ssa on jaettu kahteen lukukauteen, kuten enemmistössä Saksan yliopistoja. Talvilukukausi aloittaa akateemisen vuoden ja kestää lokakuun alusta maaliskuun loppuun. Kesälukukausi alkaa huhtikuun alussa ja kestää syyskuun loppuun. Opetusta järjestetään 15 viikkoa lukukaudessa. Tämän perään järjestetään tenttikausi, jonka aikana ei yleensä pidetä luentoja. Unescon maailman kulttuuri- ja luonnonperinnön koulutusohjelma BTU perusti maailman ensimmäisen koulutusohjelman Unescon maailman kulttuuri- ja luonnonperinnön suojelua koskevan yleissopimuksen ympärille. Yliopiston mukaan sen kansainvälinen maailmanperinnön tutkimuksen (World Heritage Studies) maisteriohjelma antaa opiskelijoille ne käytännön taidot ja teoreettiset perusteet, jotka ovat välttämättömiä kulttuuri- ja luonnonperintökohteiden tunnistamisessa, suojelussa, hallinnassa ja esittelyssä. Koulutusohjelmaa on ollut tukemassa Saksan Unesco-toimikunta ja yliopisto työskentelee läheisesti muun muassa International Council on Monuments and Sites -järjestön kansssa. Lähteet